ભાજપ સરકાર માટે અણગમો ઊભો કરનારા કેટલાક પ્રબુદ્ધ નાગરિકોએ એક ડગલું આગળનો તર્ક આપ્યો છે. સરદારની પ્રતિમા પાછળ થયેલા ખર્ચમાંથી બે ઇન્ડિયન ઇન્સ્ટિટ્યૂટ ઓફ ટેક્નોલોજી (IIT) અને પાંચ ઇન્ડિયન ઇન્સ્ટિટ્યૂટ ઓફ મેનેજમેન્ટ (IIM)ના કેમ્પસ તૈયાર થઈ શક્યા હોત. દરેક લોન્ચ સાથે આખી દુનિયામાં ભારતનું નામ રોશન કરનારા સંસ્થાન ઇન્ડિયન સ્પેસ રિસર્ચ ઓર્ગેનાઇઝેશન (ISRO)ના પાંચ મંગળ મિશનનો ખર્ચ પણ નીકળી ગયો હોત. 3000 કરોડ રૂપિયામાંથી 40,192 હેક્ટર જમીનને સિંચાઈની વ્યવસ્થા થઈ શકી હોત અથવા 425 જેટલા નાના ચેકડેમ બની શક્યા હોત. 75 મેગાવોટ વીજળી પેદા કરે તેવો એક નહીં પાંચ-પાંચ સોલર પાવર પ્લાન્ટ ઊભા થઈ શક્યા હોત. દેશના વિકાસમાં યોગદાન આપે તેવું એક કામ થયું હોત અને સરદારની પ્રતિમા ન બની હોત તો સરદારને ખોટું લાગ્યું હોત? ત્રણ હજાર કરોડના ખર્ચે ઉપરોક્ત IIT, IIM, ઇસરોના મિશન કે સિંચાઈ પ્રોજેક્ટને સરદારના નામ આપ્યા હોત તો પણ સરદારને પ્રેમ કરનારાઓ રાજી જ થયા હોત ને?.